KUIERGAT - Johann van Staden en vriende - jy ook !: Sukses
# Deur Johann van Staden @ 3/20/2006 12:31:00 PM
Ek het al talle boeke gelees wat maniere voorstel hoe om 'n suksesvolle lewe te hê. Die stappe sluit gewoonlik die volgende in:
Dink aan jou drome,
bepaal jou waardes,
weet wat jy goed doen,
glo dat jy jou doelwitte kan bereik,
en moet nooit tou opgooi nie.
Natuurlik lei hierdie aanbevelings dikwels tot groot sukses. Ek is egter van mening hoe jy jou lewe beskou, bepaal jou lewe. Jou perspektief in die lewe bepaal hoe jy jou tyd en geld bestee, jou talente gebruik en jou verhoudings waardeer.
Die vraag "Hoe sien jou lewe?" het uiteraard ook 'n groot effek op sukses. Opvattings oor die lewe sluit 'n wye spektrum in soos: die lewe is 'n sirkus, mynveld, 'n wipwarit,'n raaisel, simfonie, 'n reis, 'n dans...
Watter beeld kom by jou op as jy jou lewe moet beskryf? Die beskrywing hoe jy jou lewe sien gee 'n aanduiding hoe jy jou lewensdoelwite beskou. Mense druk hulle lewensdoelwitte uit in terme van juwele, motors, klere, haarsyle, tatoeërmerke. Daardeur bepaal jy jou verwagtinge, jou waardes, jou verhoudings, jou doelwitte en jou prioriteite.
As jy byvoorbeeld aan die lewe dink as 'n partytjie, is pret die waarde wat geprioritiseer word. As jy die lewe beskou as 'n wedloop, stel jy jou visier op spoed en haas. As jy die lewe beskou as 'n marathon, gaan uithouvermoë 'n belangrike rol speel.
'n Siening dat die lewe 'n rondomtalie is: soms is jy bo, soms is jy onder en soms draai jy maar net doelloos in die rondte, skep 'n indruk van "ek gaan maar saam met die eb en vloed" en seersekerlik gaan so 'n ingesteldheid jou nie aanspoor tot op die pieke van sukses nie.
Indien jy jou lewe beskou as 'n tienspoedfiets met ratte wat nooit gebruik word nie, is dit nodig dat jy daardie vaardighede moet aanleer, vrywillig of gedwonge.
Slegs indien jy behoorlik toegerus is met kennis, persoonlikheid (bedagsaamheid, liefde ens ingesluit), geloof kan jy die sleutel in die sleutelgat pas om die deur van sukses oop te sluit.